Leif Terje Løddesøl

Leif Terje Løddesøl (1935–2021) var en norsk forretningsmann, 2000–2002 president i Norges Rederiforbund og 2002–2003 styreleder i Statoil.Leif Terje Løddesøl - Store norske leksikon

Han var utdannet cand.jur. fra Universitetet i Oslo i 1960, studerte ved Europa-colleget i Belgia 1960-1961 og gjennomførte Det militære språkkurs i russisk. Han studerte også ved Hague Academy of International Law i Nederland.

Som fullmektig i Utenriksdepartementets rettsavdeling fra 1962 til 1966 arbeidet Løddesøl for Jens Evensen under delelinjeforhandlingene om Nordsjøen. Han var senere blant annet administrerende direktør for rederiet ScanAustral (1969–1974), Wilh. Wilhelmsen (1974–1980), administrerende direktør for Den norske Creditbank (1980–1988) (DnC fusjonerte senere med Bergen Bank og ble Den norske Bank), konsernsjef i rederiet Wilh. Wilhelmsen (1988–2000)Thomas Wilhelmsen: Leif Terje Løddesøl - Minneord i Aftenposten 2. desember 2021, president for Norges Rederiforbund (2000–2002) og styreformann i Statoil (2002–2003) og Den Norske Opera (1996–2005). Han var også styreformann i de norske filialene av oljeselskapene BP og Mobil i løpet av karrieren.

I forbindelse med hans avgang fra sjefsstillingen i DnC ble betegnelsen «en lødd» populær på folkemunne; uttrykket var avledet av Løddesøls etternavn og ble brukt som en variant av uttrykket «fantasillion».

Løddesøl ble utnevnt til ridder av 1. klasse av St. Olavs Orden i 1985 og forfremmet til kommandør av samme orden i 2011.«Utnevnelser til St. Olavs Orden», kongehuset.no, 15. august 2011. Besøkt 16. august 2011.

Hans far var dr.agric. Aasulv Løddesøl (1896–1978).

 Referanser 

Kategori:Norske konsernsjefer
Kategori:Kommandører av St. Olavs Orden